ANC vra verskoning oor geheime komiteevergaderingJackson Mthembu. Foto: Flickr/GCIS Die hoofsweep van die ANC in die parlement, Jackson Mthembu, het vanoggend om verskoning gevra nadat ŉ parlementêre portefeuljekomitee gister verkeerdelik in die geheim plaasgevind het, en die parlement se uitsmyters ontplooi is om te verhoed dat joernaliste die inligting wat bespreek word, bekend maak. Dit volg nadat die ANC gister sy meerderheid ingespan het om die portefeuljekomitee oor water en sanitasie se verrigtinge vir die publiek te sluit. Die komitee het vorderingsverslae van die Nasionale Vervolgingsgesag, die Valke en die spesiale ondersoekeenheid ontvang oor die vordering van vervolgings teen mense wat by beweerde omvattende bedrog, korrupsie en wanbestuur in die departement van water en sanitasie betrokke was. Daar heers groot belangstelling om vas te stel of die voormalige minister van water en sanitasie, Nomvula Mokonyane, wat ook ŉ voormalige premier van Gauteng is, by die ondersoeke betrek word, maar weens die feit dat die komitee geslote verklaar is, is die inligting nou nie bekend nie. Mokonyane is tans minister van kommunikasie en dien as kabinetswoordvoerder. Ondanks die besware van die Persgaleryvereniging, wat uitgewys het dat die kwessie verkeerd hanteer is, het die komiteevoorsitter en ANC-LP Lulu Johnson die komitee geslote verklaar en die media uitgejaag. Tydens vanoggend se vergadering van die Nasionale Vergadering se programkomitee het die ANC-hoofsweep, Jackson Mthembu, erken verskeie foute is gemaak. “Indien ŉ vergadering geslote verklaar word, moet daar goeie redes voor wees en die publiek moet behoorlik vooraf ingelig word. Mense – en dit sluit die media in – kan nie al die pad inkom parlement toe net om skielik uit te vind ŉ komiteevergadering is geslote nie,” het Mthembu gesê. Hy het voortgegaan: “ŉ Ander fout wat begaan is, is dat die onluste-eenheid …” (hier is hy gou reggehelp) “… ek bedoel die parlementêre sekerheidspersoneel teen die joernaliste ontplooi is. “Dit was heeltemal onnodig. Ons ken hierdie joernaliste, hulle is kollegas wat deel van die parlement is. Nie een van hulle is skurke nie,” het Mthembu gesê. Die bestuur van die Persgaleryvereniging onder leiding van die voorsitter, Andisiwe Makinana, het vanoggend vergader met die voorsitter van die Nasionale Vergadering, die ANC-LP Cedric Frolick wat Johnson toestemming gegee het om die vergadering geheim te verklaar, om te verseker dat so iets in belang van die ope demokrasie nie weer gebeur nie.